kardosdrur/scandi-wiki huggingface dataset:
Frøslevlejrens Museum

Frøslevlejrens Museum er et museum i Frøslev Plantage ved Padborg, der især beskæftiger sig med Frøslevlejren 1944-45, da lejren husede det tyske sikkerhedspolitis, Gestapos, fanger i Danmark samt om deportationerne af fanger til KZ-lejre. Museet er under Nationalmuseet

Udstillinger 
Museets faste udstilling er i lejrens hovedvagttårn og den tidligere fangebarak H4. Begge bygninger er originale og ejes af Nationalmuseet. Det samlede udstillingsareal i de to bygninger er ca. 900 kvadratmeter. I løbet af 1990'erne har Frøslevlejrens Museum etapevis gennemført en fuldstændig nyopstilling af den faste udstilling, således at udstillingen belyser alle væsentlige facetter af lejrens historie 1944-45.

I hovedvagttårnet fortæller udstillingen om den politiske baggrund for Frøslevlejrens oprettelse, bygningshistorien, den tyske overvågning og forvaltning af lejren samt ikke mindst det danske fængselsvæsens virke i lejren.

I den tidligere fangebarak belyser udstillingen den daglige fangetilværelse i lejren. Udstillingen viser også forholdene i de tyske KZ-lejre, som ca. 1.600 Frøslevfanger blev deporteret til.

I marts 2013 åbnede Frøslevlejrens Museum en permanent udstilling om tiden umiddelbart efter 2. Verdenskrig, hvor Frøslevlejren under navnet Fårhuslejren fungerede som interneringslejr og straffelejr for landssvigere.

Nationalt mindesmærke 
Frøslevlejren er en af Europas bedst bevarede tyske fangelejre fra 2. verdenskrig, og fangeområdet har i dag status som nationalt mindesmærke.

Tanken om et Frøslevlejrens Museum blev født i 1963 og konkretiseret i 1965 ved et stævne for tidligere Frøslevfanger.
Frøslevlejrens Museum blev derefter oprettet i 1969 på tidligere fangers initiativ. I 1969 kunne man ved en større højtidelighed i Frøslevlejren (Padborglejren) overdrage lejrens hovedvagttårn og en tidligere fangebarak til den danske stat, som påtog sig driften af det nyetablerede Frøslevlejrens Museum via Nationalmuseet.

I de følgende år kunne Frøslevlejrens Museum vise fine besøgstal på ca. 40-50.000 gæster om året.
I 1989 skete der en omorganisering af museet, som nu også kom til at omfatte et Dansk Røde Kors Museum. Udstillingen om Dansk Røde Kors blev etableret i en renoveret fangebarak. I 1998 ophørte samarbejdet imidlertid med Dansk Røde Kors, og Røde Kors museet blev nedlagt.

Frøslevlejrens Museum er pr. 1. januar 2007 blevet sammenlagt med Nationalmuseet og har fået status som en selvstændig enhed.

Eksterne henvisninger 
 Frøslevlejrens Museums hjemmeside 
 Nationalmuseets hjemmeside 

Lokaliteter i Danmark i 2. verdenskrig
Padborg
Museer i Region Syddanmark
Nationalmuseets afdelinger og lokationer
Museer etableret i 1969
Lille Mølle

Lille Mølle er den eneste bevarede af de gamle voldmøller på Christianshavns vold, beliggende mellem Torvegade og Bådsmandsstræde i den del af Københavns befæstning, der kaldtes Løvens bastion. Af den samlede befæstnings ca. 25 møller er der er kun to møller bevaret, Kastelsmøllen og Lille Mølle.

Historie 
Lille Mølle er en hollandsk vindmølle opført i 1783, hvor den afløste en stubmølle fra 1669. Samme år opførtes et hus til mølleren, og i 1832 udvidedes komplekset med en stor dampmøllebygning i 4 etager, der sammen med vindmøllen har fungeret som kornmølle og været med til at forsyne københavnerne med mel.

I 1897 blev møllens overbygning taget ned, og flyttet til Nordsjælland. Dampmøllen stoppede endeligt i 1909. I 1916 blev Lille Mølle købt af en ung ingeniør, Ejnar Flach-Bundegaard, som indrettede komplekset til fabrik og bolig til sig selv og sin hustru Johanne. Ægteparret indrettede deres hjem i vindmøllestubben med de ottekantede vægge, mens ingeniørens fabrik DIAF – Dansk Instrument og Apparatfabrik – fik lokaler i dampmøllen og i et nu nedrevet pakhus på den anden side af Christanshavns Voldgade.

Ejnar Flach-Bundegaard døde i 1949 og hans enke i 1974. Kort før sin død skænkede hun Lille Mølle til Nationalmuseet.

Indretning af museet 
Lille Mølle er ikke et typisk hjem fra tiden, for det er rammerne lidt for særprægede til. Der er dog mange typiske træk, både hvad møbler og andet indbo angår. Frem for alt er der meget af alting, både stuer, møbler og de mange små ting, som er med til at gøre et hjem til noget særligt og meget personligt. Boligen er indrettet i en både nationalromantisk og lidt tilfældig stil og visse steder også med germanske stiltræk. 

Ægteparret Flach-Bundegaards hjerter glødede for konge og fædreland. Især spillede Sønderjylland en stor rolle for dem, hvilket måske ikke er så mærkeligt, da ægteparret indrettede sig i de år, da dele af Sønderjylland den igen blev dansk. Også Norden betød meget for dem.

Lukning af museet 
Nationalmuseet lukkede og afhændede udstillingsstedet Lille Mølle i 2016.

Noter

Galleri

Eksterne henvisninger 

Hollandske vindmøller i Danmark
Museer i København
Historiske museer i Danmark
Nationalmuseets afdelinger og lokationer
Christianshavn
Sun Myung Moon

Sun Myung Moon (født 6. januar 1920 i Jeong-ju, Nordpyongan, Japansk Korea, død 3. september 2012 i Gapyeong, Sydkorea) var den koreanske grundlægger og leder af Moonbevægelsen, som han grundlagde i 1954.

Moon var blandt de mest kontroversielle moderne religiøse ledere, og han og Moonbevægelsen har været udsat for heftig kritik. 

Han døde på et hospital af lungebetændelse.

Referencer

Eksterne henvisninger 

Religiøse ledere
Personer fra Sydkorea
Blomme (frugt)

Blomme er en stenfrugt, der vokser på træer af slægten prunus (blommetræ). Frugten har en glat skræl og et sødt frugtkød. Blommer spises som de er eller kan syltes, koges til grød eller marmelade eller kan indgå i bagværk. Blommer kan tørres til svesker. De blommebærende træer kom fra Vestasien, men mere end 2.000 sorter dyrkes nu over hele verden.

Blommen er rund eller oval, og størrelsen kan variere efter sorten; de største er på størrelse med et æble. Frugten er omgivet af en tynd skræl, der kan spises, selv om den er en smule bitter. Farven er grøn, gul, rød, blå eller nuancer af disse. Blommer har en stor sten i midten af frugten, og hos nogle varianter hænger frugtkødet fast på stenen, mens det hos andre sorter nemt slipper den. Frugtkødet er saftigt og aromatisk.

Blommer er kaloriefattige og virker maveregulerende. Blommer indeholder en del vitamin A, calcium og jern

Svesker er blommer, der er konserveret ved sol- eller ovntørring; produceres især i Sydeuropa eller Californien.

Eksterne henvisninger 

 Fødevaredatabanken
 haveABC.dk

Stenfrugter
Blomme
Noguères

Noguères er en fransk kommune i départementet Pyrénées-Atlantiques og dermed i regionen Aquitaine.

Geografi 
Landområderne i kommunen bliver afvandet af floderne Baïse de Lasseube og Luzoué, der er bifloder til gave de Pau.

Nabokommnuner 

 Pardies mod øst
 Lahourcade mod syd
 Mourenx mod vest
 Os-Marsillon mod nord

Historie 
Med en beliggenhed i bassin de Lacq husede Noguères fabrikken Pechiney fra 1960 til 1991. Det var et aluminiumudsmeltningssted, der blev forsynet med strøm fra kraftværket i Artix.

Det var også én af de første byer, som nød godt af landjordens fyrtårn, der dannedes af flammetungen fra fabrikken i Lacq efter 1950.

Administration

Demografi

Notes 

Byer i Pyrénées-Atlantiques
Turtle Rock Studios

Turtle Rock Studios var et amerikansk computerspilsfirma, der efter mange års samarbejde blev opkøbt af Valve Corporation i 2008. Turtle Rock blev stiftet i 2002 og har blandt andet produceret versioner af Counter-Strike, og det apokalyptiske gyser-actionspil Left 4 Dead.

Eksterne henvisninger 
 Turtle Rock Studios

Computerspilsvirksomheder fra USA
Kiwi Minipris

Kiwi Minipris er en norsk discountkæde, der ejes af Norgesgruppen.

Kædens første butik blev åbnet i Hokksund i Norge i 1979. Navnet kommer fra grundlæggernes efternavne – Tor Kirkeng, Henning Kirkeng og Svein Wike – hvor de to første bogstaver i Kirkeng og Wike danner KIWI.

Siden starten i 1979 har Kiwi Minipris udviklet sig til Norges hurtigst voksende dagligvarekæde. I 2012 omsatte kæden for 19 mia. norske kr. (17,34 mia. danske kr.) og havde en markedsandel på godt 15% af det norske dagligvaremarked. I 2014 åbnede Kiwi Minipris butik nr. 600 i Norge og havde på daværende tidspunkt omkring 11.000.ansatte

Kiwi Danmark 

I 2008 indgik Dagrofa aps et samarbejde med NorgesGruppen om etablering af Kiwi Danmark. Kiwi-butikkerne i Danmark er etableret på en måde, der er tilpasset danskernes indkøbsønsker, ligesom butikkerne i Danmark også kun hedder "Kiwi" og ikke "Kiwi Minipris" som i Norge. 28. april 2017 oplyste Dagrofa aps at "KIWI" ville lukke i Danmark.

Referencer 

Dagrofa
Etableret i 1979
Detailvirksomheder fra Norge
Patriarken af Konstantinopel

Patriarken af Konstantinopel (lang titel: Ærkebiskoppen af Konstantinopel, det nye Rom, Den økumeniske patriark) er den åndelige leder af Den ortodokse kirke, der har mere end 250 millioner medlemmer.
  
Patriarken har direkte jurisdiktion over de ortodokse kristne i størstedelen af Tyrkiet, på Kreta og Dodekaneserne samt over munkesamfundet Athos. Desuden har han myndighed over mange kirker i diasporaen (Vesteuropa, Amerika og Australien).  

De nationale ortodokse kirker i Grækenland, Rusland og i andre østeuropæiske lande anerkender patriarken som den første blandt ligemænd, Primus inter pares. 
 
Bispestolen i Konstantinopel blev ifølge traditionen oprettet af apostlen Andreas. Den nuværende økumeniske patriark, Bartholomæus 1., er hans 270. efterfølger. Konstantinopels bispestol blev ophøjet til patriarkat i år 381. 
  
Gennem mange år residerede patriarken i en (nu nedrevet) bygning ved siden af Hagia Sophia, der dengang var det Østromerske Kejserdømmes hovedkirke. Efter tyrkernes erobring af Konstantinopel (det nuværende Istanbul) i 1453 drog patriarken i landflygtighed. I 1601 vendte den økumeniske patriark tilbage til byen, og St. Georgskirken blev den ortodokse hovedkirke.   

Kirkelige titler
Den græsk ortodokse kirke
Mandraki

Mandraki også kaldet Mandraki-havnen er den nordligste havn på øen Rhodos i Dodekaneserne.

Havnen blev anlagt omkring 400 år. f.Kr. Kolossen på Rhodos menes at have været opført i tilknytning til Mandraki-havnen. Ved indsejlingen til havnen er i dag placeret to hjorte, en han og en hun, der symboliserer Rhodos. 

På havnens østlige mole står tre gamle vindmøller fra riddertiden.

Ved Mandraki-havnen ligger også et akvarium, delvis under jorden, på Rhodos' nordligste punkt.

Ekstern henvisning 
 Mandraki-havnen 
 Rhodos By 

Grækenlands geografi
Havne
Rhodos
Jørgen Elklit

Jørgen Elklit (født 12. oktober 1942 i Frederiksværk) er en dansk professor ved Institut for Statskundskab ved Aarhus Universitet.

Han er student fra Randers Statsskole (1961) og historiker (Aarhus Universitet, 1970), hvor han fik universitetets guldmedalje for en afhandling om analyse af den danske folketælling i 1845 ved hjælp af moderne teknik. Han blev ansat ved Institut for Statskundskab ved Aarhus Universitet, hvor han har været siden afbrudt af forskningsophold i Berlin, University of Notre Dame i USA og en periode som gæsteprofessor ved University of Cape Town.

Elklit har i sin forskning primært beskæftiget sig med danske valg og dansk vælgeradfærd, dels ved folketingsvalg, dels ved kommunalvalg. Hertil kommer arbejder om det hjemmetyske mindretals nationale identitet, politiske partier og spørgsmål i forhold til det danske folketingsvalgsystem. Elklits doktorafhandling fra 1988 Fra åben til hemmelig afstemning. Aspekter af et partisystems udvikling behandler blandt andet vælgeradfærden i Danmark i slutningen af 1800-tallet og begyndelsen af 1900-tallet, som studeres med nye metoder og derfor også giver ny viden.

Siden 1990 har Elklit haft en omfattende virksomhed som rådgiver om demokratisering og valg i nye demokratier som Nepal (1990-91). Elklit har været aktiv i mere end 20 lande, hvoraf de vigtigste er Sydafrika (medlem af IEC 1994-97 og af ETT 2002-03; desuden i bestyrelsen for EISA 1996-2009), Kenya (1992 og 2008; i 2008 sekretariatsleder for the Independent Review Commission, den såkaldt Kriegler-kommission), Lesotho (1999-2002 og igen 2007), Bosnien-Herzegovina, Kina (landsbyvalg) og Tanzania (1994-2002).

Elklit har en omfattende publikationsliste, som også omfatter redigerede bøger.

Referencer

Ekstern henvisning 
 Jørgen Elklits hjemmeside

Politologer fra Danmark
Ansatte ved Aarhus Universitet
Danskere i 1900-tallet
Danskere i 2000-tallet
Personer fra Frederiksværk
Modtagere af Aarhus Universitets guldmedalje
Faglitterære forfattere fra Danmark
Personer i Kraks Blå Bog
Rose Nabinger

Rose Nabinger (født 23. oktober 1958) er en tysk jazzsangerinde.

Rose Nabinger blev født ind i en musikalsk familie i Frankfurt am Main, Tyskland. Hun begyndte at spille piano som 6-årig. Familien flyttede til Marburg. Da hun gik i Philipps Universität Marburg, begyndte hun at spille i et lille dixieland jazz band. Som 16-årig begyndt hun at spille regelmæssigt i flere restauranter i Hessen . Efter 1976 rejste Rose til Europa på turne.
Rose Nabinger fik sit gennembrud i år 2000 med sangen Ich hab'ne Schwäche für dich

Eksterne henvisninger 
 rosenabinger.de

Jazzmusikere fra Tyskland
Personer fra Frankfurt am Main
Menorah

Menorah betyder på moderne hebraisk "el-pære", men betegner også den syvarmede lysestage, der stod i templet i Jerusalem. Denne lampe skulle konstant være tændt som et symbol på det jødiske folks uslukkelige tro på Gud. Desværre blev lampen midlertidigt slukket i forbindelse med grækernes vanhelligelse af templet, men blev dog tændt igen. Episoden markeres ved Chanukka-festen.

Der gjaldt særlige regler for Menorah'en i templet. Den måtte kun brænde på det fineste jomfru-olivenolie. Desuden var Menorah lavet af massiv guld, hvilket har betydet noget, eftersom den var lige så høj som et menneske.

Hvad der skete med Menorah'en, da templet blev ødelagt, er uvist. Mange historikere og opdagere har i tidernes løb forsøgt at spore Menorah'en, dog uden held. Det eneste "spor", om man vil, er et relief på indersiden af Titusbuen i Rom. På dette ses tydeligt den syvarmede lysestage, som romerske soldater bærer med hjem fra krigen i Judæa. 

I dag indgår Menorah'en i staten Israels officielle våbenskjold.

Jødedom
Painten

Painten er en købstad (markt) i Landkreis Kelheim i Regierungsbezirk Niederbayern i den tyske delstat Bayern.

Geografi 
Painten ligger i Region Kelheim.
 
I kommunen ligger ud over Painten disse landsbyer og bebyggelser: Berg, Maierhofen, Mantlach, Netzstall, Neulohe og Rothenbügl.

Historie 
Painten hørte indtil 1305 til Grevskabet Hirschberg, derefter til hertugdømmet Oberbayern, fra 1505 til det da nye Hertugdømmet Neuburg. Fra 1799 var området under Kurfyrstedømmet Bayern. Kommunen Painten blev dannet i 1818. I 1946 blev kommunen Rothenbügl indlemmet, og ved områdereformen i 1972 blev kommunen Neulohe (med Maierhofen) samt dele af kommunen Klingen (Berg, Mantlach og Netzstall) indlemmet i Painten.

Eksterne henvisninger 

Landkreis Kelheim
Vibenshus Skole

Vibenshus Skole er en kommuneskole på Indre Østerbro i Københavns Kommune. Den har adresse Kertemindegade 10. Skolens historicistiske hovedbygning er opført 1890-92 i italiensk inspireret rundbuestil efter tegninger af stadsarkitekt Ludvig Fenger.

Da skolen blev opført, førend Strandboulevarden blev hovedfærdselsåre og udvidet til sin nuværende bredde, rager skolens gavl på markant vis ud i gaderummet. Ligesom Frederikssundsvejens Skole placeret blandt Nordvestkvarterets funkisejendomme forekommer skolebygningen stilistisk gammeldags sammenholdt med den omgivende bebyggelse, der er opført 10-20 år senere.

Henvisninger 
Skolens hjemmeside 

Uddannelsesinstitutioner i København
Folkeskoler i Københavns Kommune
Østerbro
Etableret i 1892
Efterskolen Frydensberg

Frydensberg Efterskole er en kristen efterskole i Mariager. Skolen underviser op til 130 elever i hhv. 8.-10. klasse. Skolens forstander hedder Gideon Jakobsen, og er tidligere præst i Odense Bykirke. Skolen har 3 store udlandsrejser. En skitur for 9. klasse, hvor de tager til Norge i en uge. Skolen har også en 10. klasses rejse, hvor eleverne selv bestemmer hvilken af 3 muligheder de vil på. USA, Athen og Tanzania. Imellem de skriftlige og mundtlige prøver, er der også en storbysrejse i Europa for hele skolen. Udover de 3 udlandsrejser har 8. klasse også en kanotur.

Historie 
Frydensberg Efterskole blev grundlagt i 1989 med Poul Kirk som forstander. Poul Kirk var også med til at grundlægge de andre Mosaikskoler der startede i Mariager i 1981. I 1992 bliver Frydensberg efterskole en selvstændig efterskole.

Ekstern henvisning 
 Skolens hjemmeside 

Frydensberg
Mariager
Musikterapeut

En musikterapeut er en terapeut, der bruger musik som redskab til at hjælpe mennesker med særlige behov, handicap eller lidelser til at udtrykke sig og kommunikere med andre, fordi de af den ene eller anden grund ikke kan gøre det sprogligt.

Aalborg Universitet har en uddannelse til musikterapeut, men det er ikke en beskyttet titel i Danmark.

Eksterne henvisninger 
 http://www.musikterapi.aau.dk/
 Musikterapeutens arbejdsområder 

Titler
Riedenburg

Riedenburg er en by i Landkreis Kelheim i Regierungsbezirk Niederbayern i den tyske delstat Bayern. Den ligger i Naturpark Altmühltal ved foden af Schloss Rosenburg og ruineren af både Rabenstein og Tachenstein.

Geografi

Inddeling 
I 1972 blev Riedenburg og området omkring indlemmet i Landkreis Kelheim. Byen blev ved områdereformerne fra 1972 til 1978 lagt sammen mede de nærliggende kommuner og landsbyer :
Altmühlmünster, Baiersdorf, Buch, Deising, Dieterzhofen, Echendorf, Einthal, Emmerthal, Echenried, Eggersberg, Flügelsberg, Frauenberghausen, Georgenbuch, Gleislhof, Grub, Gundlfing, Haidhof, Harlanden, Hattenhausen, Hattenhofen, Jachenhausen, Keilsdorf, Kohlmühle, Lintlhof, Meihern, Nußhausen, Obereggersberg, Oberhofen, Otterzhofen, Perletzhofen, Pillhausen, Prunn, Schaitdorf, Ried, Sankt Gregor, Sankt Ursula, Schaitdorf, Schambach, Schloss Prunn, Thann og Untereggersberg.

Landschaft 
Et stort område i kommunen er Naturbeskyttelsesområde, og i et næringsfattigt område vokser et stort antal sjældne planter. Skovene omkring Riedenburg er hovedsageligt blandet skov; Enkelte egetræer i nærheden af Riedenburg er omkring 1000 år gamle.

I Riedenburg munder Schambach med et 5 meter højt vandfald over en klippetrappe ud i en bydam, der er forbundet med Altmühl og Main-Donau-Kanalen

Eksterne henvisninger 

Landkreis Kelheim
Amplified (Q-Tip album)

Amplified er rapperen Q-Tips debutalbum fra 1999. Albummet var Q-Tips første soloalbum efter bruddet med A Tribe Called Quest. Det meste af pladen er produceret af den afdøde musikproducer J Dilla, som tidligere havde produceret for A Tribe Called Quest.

Spor 

Album fra 1999
Etiopisk kalender

Den etiopiske kalender (amharisk የኢትዮጵያ ዘመን አቆጣጠር ) er den vigtigste af de kalendere, som bruges i Etiopien. Den består af 12 måneder à 30 dage samt 1 ekstra kort måned kaldet "ppagume" på blot 5 dage, dog 6 dage ved skudår. Den etiopiske kalender har i lighed med den julianske kalender skudår hvert fjerde år uden undtagelse. Den er baseret på den koptiske kalender, som er baseret på den oldgamle egyptiske kalender, dog med et andet udgangspunkt og derfor et anderledes årstal. Nytårsdag ("d. 1. meskerem") falder normalt på den gregorianske kalenders 11. september (12. september lige efter skudår), og fra denne dato er etiopiernes årstal 7 år bagude i forhold til det gregorianske, hvilket bliver til 8 år bagude, fra det gregorianske nytår finder sted d. 1. januar og indtil det næste etiopiske nytår. Eftersom den etiopiske kalender også tager udgangspunkt i året for Kristi fødsel, stammer denne forskel fra en revidering af Jesus' fødselsår, der blev vedtaget i Konstantinopel og udbredt til hele det kristne Europa i 600-tallet, mens etiopierne fastholdt deres årstal.

Måneder 

Disse datoer gælder mellem marts 1900 og februar 2100, fordi den etiopiske kalender har disse år som skudår, mens den gregorianske ikke har.

Kalendere
Kalender
Højtryksrenser

En højtryksrenser er en maskine til rengøring af især udendørs arealer, maskiner, køretøjer og bygninger. Højtryksrenseren virker ved, at en vandstråle under højt tryk sendes mod det emne, som skal rengøres. Man definerer højtryk som værende over 35 bar (3,5 MPa). Til at danne højtrykket bruges en pumpe, som drives af en motor. Motoren er normalt en elmotor, men der findes også rensere, som drives af en forbrændingsmotor. Vandet presses gennem en dyse, som befinder sig i enden af spulerøret. Der findes mange forskellige former for dyser, alt efter hvilken opgave der skal løses.

Dyseformer
De tre mest brugte dyseformer er:
Punktstrålen, hvor vandet sendes ud i en samlet tynd stråle. Derved samles hele energien i et enkelt hårdtslående punkt. 
Fordele: Højt anslagstryk.
Ulemper: Renser et lille område ad gangen.
Fladstrålen, hvor vandet sendes ud i vifteform. Da vandet spredes ud, spreder man også energien ud, hvorved anslagstrykket formindskes.
Fordele: Rensefladen bliver større.
Ulemper: Anslagstrykket formindskes.
Rotojet strålen, her kombineres de to førnævnte teknikker, idet man bruger en punktstråle, som bringes til at rotere. Herved får man et højt anslagstryk og en bred renseflade.

Vigtige faktorer
Følgende faktorer er vigtige ved højtryksrensning:
Tryk, som udmåles i bar eller MPa (Opgives normalt således ”bar/MPa”)
Vandgennemstrømning, som udmåles i liter pr. time
Kemi eller rengøringsmiddel.
Højtryksdysen.

Historie
Højtryksrenseren kommer oprindeligt fra USA og blev først kendt i Europa efter krigen, da den tyske fabrikant Alfred Kärcher tog patent på den første europæisk fremstillede højtryksrenser i 1950. Udbredelsen tog rigtig fart, da samme fabrikant i 1984 lancerede den første højtryksrenser, som var bærbar.

Se også
Hedvandsrenser

Maskiner
Planteværn
Hedvandsrenser

En hedvandsrenser er en maskine, som anvender opvarmet højtryks-vand som rensemedie.

Renseren bruges især til rengøring af områder som er svært tilsmudsede, fedtede eller kræver en hygiejnisk rengøring. Den er også velegnet til rengøring af maskiner, køretøjer og bygninger. 

Hedvandsrenseren virker ved, at en opvarmet (> 80 °C (nogle modeller kan levere damp op til 145oC)) vandstråle under højt tryk sendes mod det emne som skal rengøres.
 
Højtryk defineres som værende over 35 bar (3,5 MPa). 

Til opvarmning af vandet i hedvandsrenseren bruges man et medie (vand, damp eller olie) opvarmet af et oliefyr som sendes igennem en varmeveksler. Til at danne højtrykket anvendes en pumpe som drives af en motor. Motoren er normalt en elmotor, men der findes også rensere som drives af en forbrændingsmotor. Rensevandet presses gennem en dyse som befinder sig i enden af et spulerør. Der findes mange forskellige former for dyser alt efter hvilken opgave der skal løses.

Dyseformer
De tre mest brugte dyseformer er:
Punktstrålen, hvor vandet sendes ud i en samlet tynd stråle. Derved samles hele energien i et enkelt hårdtslående punkt.
Fordele: Højt anslagstryk.
Ulemper: Renser et lille område ad gangen.
Fladstrålen, hvor vandet sendes ud i vifteform. Da vandet spredes ud spreder man også energien ud hvorved anslagstrykket formindskes. 
Fordele: Rensefladen bliver større.
Ulemper: Anslagstrykket formindskes.
Rotojet strålen, her kombineres de to førnævnte teknikker idet man bruger en punktstråle som bringes til at rotere. Herved får man et højt anslagstryk og en bred renseflade.

Følgende faktorer er vigtige ved højtryksrensning:
Tryk, som udmåles i bar eller MPa (Opgives normalt således ”bar/MPa”)
Vandgennemstrømning som udmåles i liter pr. time
Kemi eller rengøringsmiddel.
Højtryksdysen.

Historie
Højtryksrenseren kommer oprindeligt fra USA og blev først kendt i Europa efter krigen da den tyske fabrikant Alfred Kärcher tog patent på den første europæisk fremstillede højtryksrenser i 1950. Udbredelsen tog rigtig fart da samme fabrikant i 1984 lancerede den første højtryksrenser, som var bærbar, og kunne sælges til en pris hvor også private forbrugere kunne være med.

Øvrigt
En af de mere spektakulære opgaver, som har været udført med en hedvandsrenser, foregik da Kärcher i samarbejde med Det Amerikanske Parkvæsen rengjorde monumentet Mount Rushmore.

Se også 
Højtryksrenser

Maskiner